Det var snublende tæt på, at Johnny Haugaards store påskeudstilling blev lukket. Mandag tager han hul på endnu en omgang samme sted.

Det var i det yderste af den 11. time, at Johnny Haugaard fik grønt lys til at åbne sin farverige påskeudstilling i Hurup. Faktisk var det ved at gå helt galt. Men skulle man tro, at det havde taget modet fra den karismatiske blomsterentusiast, kan man tilsyneladende tro om. Nu barsler Johnny Haugaard nemlig med endnu en Hurup-udstilling, der skal åbne til september. - Der er nogle kræfter i byen, der gerne vil. De vil have, der skal ske noget. Jeg har sagt: Jeg vil gerne hjælpe jer, siger Johnny Haugaard. Søger 150 frivillige Denne gang skal hele byen tænkes ind i en udstilling ved navn Flowerdays, og en stor del af værkerne skal placeres på udearealer. Selvom udstillingen først skal spinde af i september, indleder blomstermanden de praktiske forberedelser i denne uge. Her sætter han sin lid til lokale kræfter. Han skal nemlig bruge frivillig hjælp. - Vi er cirka 30 i denne uge, men jeg forventer, vi bliver mange flere, inden vi når til september. Der er allerede lokal opbakning i hvert fald økonomisk. Med flere donationer har Blomstermanden rejst omkring 300.000 kroner til udstillingen. Skolebørn i georginerne Som en af mandagens opgaver skal blomstermanden forbi den lokale skole, hvor han skal rekruttere en håndfuld klasser til at hjælpe med plantning af georginer senere på ugen. - Jeg er selv med hele denne uge, men så skal jeg til Langeland en periode. Det vi planter, kræver jo at blive plejet frem mod udstillingen, så jeg skulle gerne overbevise nogle skoleklasser til, at de kan hjælpe med at vande og passe dem. At lige netop Hurup igen skal lægge by til Blomstermandens udfoldelse er heller ikke tilfældigt. Johnny Haugaard, der holder til i Herning, har nemlig et svagt punkt for den thyske landsby. - Min hemmelige agenda har hele tiden været at bryde spiralen om den lille by. Hurup har trængt til en energi-indsprøjtning og noget identitet, og når hele byen står sammen om at rejse de her projekter, så kan vi lykkes med det, siger han. Anderledes forberedt på brandreglerne Det var nye brandregulativer, der sidste gang var lige ved at bremse blomsterudstillingen helt og aldeles. Derfor er fokus på brandsikkerhed blevet et helt anderledes fokuspunkt denne gang. - Efter vores blomsterudstilling er der jo en del politikere, der har haft ønske om at få ændret nogle af de her regler. Vi regner med, at vi kan få en afklaring allerede omkring 1. juni. Det kunne være rart at gøre det lidt mere glidende denne gang, afslutter Johnny Haugaard. Flowerdays åbner efter planen 1. september og løber det meste af måneden.